Social responsibility reporting in the pharmaceutical industry : Case Orion Corporation 2012–2022

Sosiaalisen vastuun raportointi on saanut laaja-alaista huomiota viimeisen vuosikymmenen aikana. Sen tavoitteena on käsitellä yhteiskunnallisia huolenaiheita, kuten ihmisoikeuksia, työoloja, sekä toimitusketjujen eettisyyttä. Lääketeollisuusyritysten sosiaalinen vastuu kohdistuu erityisesti tuoteturvallisuuteen ja eettisen toiminnan periaatteisiin, kuten ihmisoikeuksien kunnioittamiseen. Yhteiskunnalta tuleva paine eettisten käytänteiden noudattamisesta luo lääketeollisuusyrityksille entistä enemmän kannustimia huomioida sosiaalista vastuullisuutta toiminnassaan. Sosiaalisen vastuun raportointi on merkittävässä roolissa, kun yritykset asettavat sosiaalisen vastuun tavoitteita ja keinoja niiden parantamiseksi. Tämä tutkimus tarkastelee sosiaalisen vastuun raportoinnin kehitystä lääketeollisuusalalla. Raportoinnin kehitystä tarkastellaan Orion Oyj:n sosiaalisen vastuun näkökulmasta ajanjaksolla 2012-2022.Tutkimuksen tarkoituksena on tarkastella sosiaalisen vastuun raportoinnin kehitystä lääketeollisuudessa sidosryhmävuorovaikutuksen ja indikaattorien näkökulmista, sekä raportoinnin sanallisen viestinnän muutosten kautta. Teoreettinen viitekehys yhdistää sosiaalisen vastuun laajempaan ei-taloudellisen raportoinnin kehykseen, kuten yritysvastuuraportointiin, ja esittelee sidosryhmävuorovaikutuksen käsitteen. Lisäksi lääketeollisuusalan kuvaus yhdistetään teoreettiseen viitekehykseen. Tutkimus on laadullinen, ja se käyttää sekä teoriaohjaavaa laadullista sisällönanalyysia että aineistolähtöistä laadullista sisällönanalyysia. Empiirinen aineisto koostuu Orion Oyj:n kestävyysraporttien sosiaalisen vastuun osuuksista kolmelta vuodelta: 2012, 2017 ja 2022. Tulokset esittelevät yleiskatsauksen Orionin sosiaalisen vastuun raportointiin, minkä jälkeen ne seuraavat kahden alatutkimuskysymyksen rakennetta. Näiden kysymysten tulokset tarjoavat kattavan kokonaiskuvan siitä, miten sosiaalisen vastuun raportointi on kehittynyt sidosryhmävuorovaikutuksen mekanismien, sosiaalisen vastuun indikaattorien, sekä sanallisen viestinnän näkökulmista. Tutkimusjakson aikana Orionin sidosryhmävuorovaikutus kehittyi, mikä näkyy lisääntyneenä vuoropuheluna ja yhteistyökäytäntöinä yrityksen johdon ja sen sidosryhmien välillä. Indikaattorit kehittyivät myös kohti Orionin omaa toimintaa mukautettuja indikaattoreita. Raporttien sanallinen viestintä ja viestintätapa kehittyi myös yhä läpinäkyvämmäksi, mikä näkyy siten, että raportointi on lukijalle selkeämpää ja helpommin saatavilla olevaa. Johtopäätösluku esittää kolme johtopäätöstä teoreettisen viitekehyksen ja tutkimustulosten pohjalta. Ensinnäkin Orionin sidosryhmävuorovaikutusmekanismit osoittavat johdonmukaisuutta, mutta sidosryhmävuorovaikutus lisääntyy tutkimusjakson viimeisenä vuonna. Toiseksi Orionin käyttämät sosiaalisen vastuun indikaattorit lisääntyvät Orionin omien indikaattorien luokkaan, mikä kuvastaa entistä selkeämpää ja merkityksellisempää toimintaa Orionille. Kolmanneksi Orionin raportointi osoittaa lisääntynyttä läpinäkyvyyttä, ja sen sosiaalinen vastuu keskittyy pitkän aikavälin menestykseen. Tutkimuksen tulokset täydentävät aiempaa tieteellistä tutkimusta sosiaalisen vastuun raportoinnista lääketeollisuudessa.